Kloakken til 8 millioner mennesker i totalt 44 europeiske storbyer har nå blitt analysert av forskere fra det største europeiske prosjektet innenfor kloakkanalyse, Wastewater analysis.

Prøvene er tatt over en uke på vårparten i årene i 2011, 2012 og 2013.

De viser at Oslo-borgerne topper statistikken med en kraftig økning av både cannabis og amfetamin – med et forbruk over det europeiske gjennomsnittet.

Cannabisforbruket er rangert til 10. plass blant storbyene, mens amfetaminbruken viser en kraftig økning i løpet av de tre siste årene.

Fest og moro i helgene

Formålet med prosjektet er å vurdere og sammenligne hvor og når ulovlig narkotikabruk foregår i Europas storbyer.

Bruk av kokain og ecstasy har en kraftig økning i helgene, mens forbruket av metaamfetamin og cannabis virker å være jevnere fordelt gjennom uken, viser kloakkprøvene.



Oslo er den eneste byen i Norge som har deltatt i undersøkelsen, og tallene viser blant annet at:

Metamfetamin-bruken har sunket betraktelig i perioden 2011-2013, men med unntak av Tsjekkia, Slovakia og Øst-Tyskland har Oslo fortsatt et høyt forbruk sammenlignet med andre land.

Bruk av kokain i Oslo er under gjennomsnittet i Europa, men forbruket økte betraktelig mellom 2011 og 2012.

Bruk av ecstasy er under det europeiske gjennomsnittet og uten signifikante endringer.

Mer kokain i vestlige byer

Resultatene avslører store regionale variasjoner som blant annet at kokainmisbruket er høyere i vestlige byer, og lavere i nordlige byer.

Mens bruk av amfetamin var høyere i nordlige og nordvestlige deler av verdensdelen.

Rapporten er et samarbeid med forskere fra Norsk Institutt for vannforskning (NIVA) som ledes av Dr. Kevin Thomas.